钦定古今图书集成/历象汇编/岁功典/第083卷 > 十月五日集季野家归作 程俱
## 钦定古今图书集成/历象汇编/岁功典/第083卷 > 十月五日集季野家归作 程俱

贤愚孰无营，急景信可惜。如何阖庐城，乃有此闲客。
怀安岂初志，运甓有馀力。相从无何乡，邂逅一日适。
虚窗得朝阳，寒凛作春色。琴书罗棐几，一一净如拭。
画沙见奇踪，落屑非近识。似追永和还，未觉正始隔。
峥嵘衡霍囿，莽苍云梦泽。时华互低昂，幽鸟共深寂。
谁驱此变幻，戏纳方丈域。惭公罄春酿，浇我忧思积。
岂无车公语，顾匪伯仁匹。长檠蜡华摧，起视霜月白。
酣歌美清夜，拥髻侍通德。参差吐幽妍，凿落艳芳碧。
觥筹不留行，为问此何夕。言归谢主人，五斗安可极。